# Algirdas Viesulas

### Straipsnis iš Vikipedijos, laisvosios enciklopedijos.

Algirdas Viesulas

Algirdas Viesulas (1958 m. vasario 3 d. Kuršėnuose, Šiaulių r.), choro dirigentas.

## [taisyti] Biografija

Nuo mažens pradėjo groti akordeonu, o paūgėjęs lankė Šiaulių vaikų muzikos mokyklą (mokyt. A. Kirdeikio akordeono klasė). 1973 – 1977 choro dirigavimo mokėsi Šiaulių aukštesniojoje muzikos mokykloje (dėst. N. Venclovienė). Vadovavo Šiaulių miesto ir rajono liaudiškoms kapeloms, vokaliniams ir instrumentiniams ansambliams. 1977 – 1983 choro dirigavimą studijavo Lietuvos valstybinėje konservatorijoje (doc. K. Griauzdės klasė). Studijų metais buvo „Liepaičių“ ir „Ąžuoliukų“ chorų chormeisteris, vyrų choro „Sakalas“ chormeisteris (1980 – 1986), 1983 suorganizavo berniukų chorą „Šakaliukas“ ir keletą metų jam vadovavo. 1982 – 1986 vokalinio moterų ansamblio „Svaja" vadovas.

1986 – 1991 Kauno vyrų choro „Perkūnas“ meno vadovas ir dirigentas. Kolektyvą išmokė nemaža kūrinių, dažnai koncertavo, parengė 1990 Lietuvos tautinei dainų šventei. 1986 – 1988 vadovavo Kauno mokytojų namų moterų vokaliniam ansambliui, o 1987 – 1989 Kauno politechnikos instituto studentų mišriajam chorui „Jaunystė“. Kolektyvą paruošė 1988 Baltijos respublikų studentų dainų šventei „Gaudeamus-X“ Vilniuje, tarprespublikiniam studentų mišriųjų chorų konkursui „Juventus-87“ Kaune, surengė turistines išvykas į Italiją, Graikiją ir Turkiją, 1989 tarptautiniame chorų konkurse Austrijoje (Spittal) „Jaunystė" laimėjo antrąją vietą.

1988 – 1991 įmonės „Kauno baldai“ vyrų choro vadovas – parengė 1990 Lietuvos tautinei dainų šventei. 1991 – 1996 Kauno uždarosios akcinės bendrovės „Popcentro" meno vadovas ir kultūros renginių organizatorius.

Nuo 1995 Kauno mišriojo choro „Kamertonas“ meno vadovas ir dirigentas. Parengė kūrinių a cappella ir A. Vivaldi kantatą „Gloria" (talkino G. Dalinkevičiaus vadovaujamas kamerinis orkestras). Choras dalyvavo 1996 F. Schuberto tarptautiniame chorų konkurse Vienoje (Austrija) ir 1998 II Pasaulio lietuvių dainų šventėje Vilniuje, gražiai pasirodė ir konkurse.

Nuo 1997 ir Kėdainių miesto mišriojo choro vadovas. Kolektyvą parengė 1998 II Pasaulio lietuvių dainų šventei ir konkursui.

A. Viesulas su chorais koncertavo Lietuvoje, Latvijoje, Lenkijoje, dalyvavo Kauno miesto dainų šventėse ir kituose kultūros renginiuose.

Nuo 1987 Kauno miesto dainų švenčių dirigentas, 1989 dainų šventės, skirtos 1924 pirmosios Lietuvos dainų šventės 65-mečiui, Kalnų parke Vilniuje dirigentas.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/l/g/Algirdas_Viesulas_f206.html"

Kategorija: Lietuvos chorvedžiai

##### Views

- Straipsnis
- Aptarimas
- Dabartinė versija

##### Paieška